HU Az Európai Unió Hivatalos Lapja C 111/29

Értesítés az acéltermékek behozatalára vonatkozó védintézkedési vizsgálat megindításáról

(2018/C 111/10)

Az Európai Bizottság (a továbbiakban: Bizottság) számára jelenleg rendelkezésre álló információk – beleértve a bevezetett felügyeleti intézkedéseket (1) is – azt jelzik, hogy a közelmúltban egyes acéltermékek behozatala ugrásszerűen megnőtt, és elegendő bizonyíték áll rendelkezésre arra vonatkozóan, hogy a behozatal ilyen természetű alakulása védintézkedések bevezetését indokolhatja. A Bizottság ezért úgy döntött, hogy az (EU) 2015/478 európai parlamenti és tanácsi rendelet (2) 5. cikke és az (EU) 2015/755 európai parlamenti és tanácsi rendelet (3) 3. cikke alapján hivatalból védintézkedési vizsgálatot indít.

1. A VIZSGÁLT TERMÉKEK

A vizsgált termékek: egyes acéltermékek (a továbbiakban: érintett termékek). Az érintett termékeket és azokat a KN-kódokat, amelyek alá az érintett termékek jelenleg tartoznak, ezen értesítés I. melléklete sorolja fel. A megadott KN-kódok csak tájékoztató jellegűek.

2. A BEHOZATAL MEGNÖVEKEDÉSE ÉS A KÁR

A Bizottság számára jelenleg rendelkezésre álló információk azt jelzik, hogy az érintett termékek teljes behozatala a 2013-tól 2017-ig tartó időszakban 17,8 millió tonnáról 29,3 millió tonnára nőtt. Az érintett termékek behozatala 2013 és 2016 között körülbelül 65 %-kal növekedett. A legnagyobb növekedés 2015-ben és különösen 2016-ban következett be, amikor a behozatal 28,6 millió tonnára emelkedett. Ezt követően az érintett termékek behozatala jelentős szintű maradt. Emellett – az abszolút mennyiségeket tekintve – a közelmúltban az érintett termékek mindegyikének behozatalában hirtelen jelentős, ugrásszerű növekedés következett be. A Bizottság megjegyzi továbbá, hogy az érintett termékek teljes behozatala relatív értelemben is nőtt: a termelésre vetítve 7,3 %-ról 11,6 %-ra, a felhasználásra vetítve pedig 12,2 %-ról 17,6 %-ra. A növekedés mindkét esetben a 2014-től 2016-ig tartó időszakban következett be, ezt követően pedig a behozatal volumene viszonylag magas szinten maradt. A behozatal növekedése a jelek szerint váratlan fejleményeknek, köztük az acélgyártásban meglévő világszintű kapacitástöbbletnek, valamint a harmadik országok által az elmúlt években a világszintű kapacitástöbbletre reagálva egymás után bevezetett kereskedelempolitikai intézkedéseknek tudható be.

Emellett elegendő bizonyíték van arra vonatkozóan is, hogy az (EU) 2015/478 rendelet 9. cikkében és az (EU) 2015/755 rendelet 6. cikkében meghatározott gazdasági mutatók tanúsága szerint a szóban forgó behozatal volumene és árai általában véve jelentős mértékű kedvezőtlen hatást gyakorolnak vagy gyakorolhatnak az uniós gazdasági ágazat helyzetére. A szóban forgó bizonyítékok azt mutatják különösen, hogy az érintett termékek behozatala néhány termékkategória esetében – egyéb következmények mellett – kedvezőtlenül hatott az uniós gyártók piaci részesedésére. Emellett az importárak a tárgyalt időszak során mindvégig az uniós gazdasági ágazat értékesítési árai alatt voltak. Emiatt az uniós gazdasági ágazat értékesítési árai jelentős nyomás alá kerültek, ami negatív vagy alacsony mértékű nyereséget eredményezett. Az érintett termékek körén belül egyes termékek esetében az uniós gazdasági ágazat – annak ellenére, hogy a pénzügyi helyzet 2017-ben javulni látszott – továbbra is ingatag, az import további növekedésével szemben kiszolgáltatott helyzetben van, és az import további növekedése az általában túlzott mértékű acélipari kapacitások, a harmadik országok által az acéltermékekkel szemben bevezetett egyre több piacvédelmi intézkedés és az Amerikai Egyesült Államok közelmúltbeli, a 232. szakaszon alapuló intézkedései miatt közvetlen veszélynek tekinthető. A vizsgálat célja az érintett termékek helyzetének elemzése, ideértve külön-külön az egyes termékkategóriák helyzetének elemzését, valamint a legutóbbi fejlemények, például a kereskedelemnek az egyesült államokbeli intézkedésekből eredő esetleges elterelődése hatásainak elemzését is.

3. ELJÁRÁS

Minthogy a tagállamok tájékoztatását követően megállapítást nyert, hogy elegendő bizonyíték áll rendelkezésre a vizsgálat megindításához, a Bizottság az (EU) 2015/478 rendelet 5. cikkével és az (EU) 2015/755 rendelet 3. cikkével összhangban vizsgálatot indít.

A vizsgálat célja annak megállapítása, hogy előre nem látott fejlemények miatt az érintett termékeknek az Unióba való behozatala olyan jelentősen megnövekedett mennyiségekben és/vagy olyan feltételek mellett történik-e, hogy az komoly kárt okoz vagy komoly kár okozásával fenyeget a hasonló vagy közvetlenül versenyző termékek uniós gyártóinak.

3.1. Írásbeli beadványok, a kérdőívek kitöltése és levelezés

A vizsgálatához szükségesnek tartott információk összegyűjtése érdekében a Bizottság kérdőíveket küld a hasonló vagy közvetlenül versenyző termékek ismert, az Unióban működő gyártóinak, valamint az Unióban működő gyártók ismert szervezeteinek A kitöltött kérdőíveknek a megküldés dátumától számított 21 napon belül kell beérkezniük a Bizottsághoz.

A Bizottság felkéri az érdekelt feleket – köztük az érintett termékek exportáló gyártóit, importőreit és felhasználóit, illetve szervezeteiket –, hogy ismertessék álláspontjukat írásban, szolgáltassanak információkat, és mindezeket támasszák alá bizonyítékokkal. A szabad szöveges formában szolgáltatott észrevételeket az ezen értesítésnek az Európai Unió Hivatalos Lapjában való közzétételét követő 21 napon belül kell benyújtani. Az érdekelt felek – haladéktalanul, de legkésőbb az ezen értesítésnek az Európai Unió Hivatalos Lapjában való közzétételétől számított 15 napon belül lehetőleg e-mailben a Bizottsággal kapcsolatba lépve – jelentkezhetnek és igényelhetnek kérdőívet. A kitöltött kérdőívet a megküldés dátumától számított 21 napon belül kell benyújtani a Bizottsághoz.

A fenti határidők után ismertetett álláspontokat és szolgáltatott információkat a Bizottság figyelmen kívül hagyhatja.

3.2. Az írásbeli beadványok benyújtása, a kitöltött kérdőívek megküldése és levelezés

A Bizottsághoz csak szerzői jogi védelem alatt nem álló információk nyújthatók be. Mielőtt az érdekelt felek olyan információkat és/vagy adatokat bocsátanának a Bizottság rendelkezésére, amelyekkel kapcsolatban harmadik felet szerzői jog illet meg, a szerzői jog jogosultjától külön engedélyt kell kérniük, amelyben az kifejezetten lehetővé teszi a Bizottság számára a) az információk és adatok e piacvédelmi eljárás keretében történő felhasználását, valamint b) az információknak és/vagy adatoknak az e vizsgálatban érdekelt felek felé olyan formában történő továbbítását, hogy azok gyakorolhassák védelemhez való jogukat.

Az érdekelt felek által benyújtott valamennyi olyan írásbeli beadványt – beleértve az ezen értesítésben kért információkat, a kitöltött kérdőíveket és a leveleket is –, amelyre vonatkozóan bizalmas kezelést kérelmeznek, „Limited” (1) (korlátozott hozzáférésű) jelöléssel kell ellátni. A vizsgálat keretében információt benyújtó feleknek a bizalmas kezelésre irányuló kérelmüket meg kell indokolniuk.

Annak érdekében, hogy a vizsgálat során minden érdekelt fél védelemhez való joga megfelelően biztosítható legyen, a „Limited” jelöléssel ellátott információkat benyújtó feleknek ezekről az információkról nem bizalmas jellegű összefoglalót is rendelkezésre kell bocsátaniuk, amelyet „For inspection by interested parties” (az érdekelt felek számára, betekintésre) jelöléssel kell ellátniuk. Ennek az összefoglalónak megfelelő részletességűnek kell lennie ahhoz, hogy a bizalmasan benyújtott információk lényege kielégítő mértékben megismerhető legyen belőle. Amennyiben a bizalmas információt benyújtó fél nem indokolja meg kellőképpen a bizalmas kezelésre irányuló kérelmét vagy nem bocsát rendelkezésre nem bizalmas jellegű összefoglalót a kért formában és minőségben, a Bizottság az információt figyelmen kívül hagyhatja.

A Bizottság felkéri az érdekelt feleket, hogy minden beadványukat és kérelmüket e-mailben – a meghatalmazásokat és a tanúsítványokat szkennelt formában csatolva – nyújtsák be, kivéve a terjedelmes válaszokat, amelyeket CD-ROM/DVD lemezen személyesen vagy könyvelt levélpostai küldeményben kell benyújtani.

Az e-mail használatával az érdekelt felek elfogadják a Kereskedelmi Főigazgatóság honlapján közzétett, „LEVELEZÉS AZ EURÓPAI BIZOTTSÁGGAL PIACVÉDELMI ÜGYEKBEN” című dokumentumban foglalt, az elektronikus beadványokra alkalmazandó szabályokat:

http://trade.ec.europa.eu/doclib/docs/2014/june/tradoc_152573.pdf

Az érdekelt feleknek fel kell tüntetniük nevüket, címüket, telefonszámukat és érvényes e-mail-címüket, továbbá biztosítaniuk kell, hogy a megadott e-mail-cím működő, naponta ellenőrzött hivatalos e-mail-cím legyen. Az elérhetőségek megadása után a Bizottság kizárólag e-mailben kommunikál az érdekelt felekkel, kivéve, ha azok kifejezetten kérik a Bizottságtól a dokumentumok más kommunikációs csatornán történő megküldését, vagy ha a dokumentumot a jellegéből adódóan könyvelt levélpostai küldeményben kell elküldeni. Az érdekelt felek a Bizottsággal folytatott levelezésre vonatkozó további szabályokat és információkat, köztük az e-mailben eljuttatott küldeményekre irányadó elveket megtalálják a fent említett, az érdekelt felekkel folytatott kommunikációra vonatkozó útmutatóban.

A Bizottság levelezési címe:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË E-mail: TRADE-SAFEGUARD-STEEL@ec.europa.eu

3.3. Meghallgatások

Az érdekelt felek az ezen értesítésnek az Európai Unió Hivatalos Lapjában való közzétételét követő 21 napon belül kérhetik az (EU) 2015/478 rendelet 5. cikke és az (EU) 2015/755 rendelet 3. cikke alapján a Bizottság előtti meghallgatásukat.

4. BETEKINTÉS AZ INFORMÁCIÓKBA

Azok az érdekelt felek, amelyek az (EU) 2015/478 rendelet 5. cikkével és az (EU) 2015/755 rendelet 3. cikkével összhangban ismertették álláspontjukat, információkat szolgáltattak vagy meghallgatást kértek, valamint az exportáló országok képviselői írásos kérelemre – az Unió vagy az uniós tagállamok hatóságai által készített belső dokumentumok kivételével – betekinthetnek mindazokba az információkba, amelyek a Bizottsághoz a vizsgálattal kapcsolatban beérkeztek, feltéve, hogy az érintett információk álláspontjuk ismertetéséhez szükségesek és az (EU) 2015/478 rendelet 8. cikke és az (EU) 2015/755 rendelet 5. cikke értelmében nem bizalmasak, továbbá feltéve, hogy az érintett információkat a Bizottság a vizsgálatban felhasználja. Azok az érdekelt felek, amelyek jelentkeztek, az érintett információkkal kapcsolatban ismertethetik álláspontjukat a Bizottság előtt, és álláspontjuk figyelembe vehető, amennyiben bizonyítékokkal kellő mértékben alá van támasztva.

5. AZ EGYÜTTMŰKÖDÉS HIÁNYA

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltat információkat határidőn belül, illetve ha a vizsgálatot jelentősen hátráltatja, az (EU) 2015/478 rendelet 5. cikkének és az (EU) 2015/755 rendelet 3. cikkének megfelelően ténymegállapítások tehetők a rendelkezésre álló tények alapján. Ha megállapítást nyer, hogy az érdekelt felek valamelyike hamis vagy félrevezető információkat szolgáltatott, ezek az információk figyelmen kívül hagyhatók, és a Bizottság a rendelkezésre álló tényekre támaszkodhat.

6. MEGHALLGATÓ TISZTVISELŐ

Az érdekelt felek kérhetik a kereskedelmi ügyekben eljáró meghallgató tisztviselő közbenjárását. A meghallgató tisztviselő összekötő szerepet tölt be az érdekelt felek és a vizsgálattal megbízott bizottsági szolgálatok között. A meghallgató tisztviselő megvizsgálja az iratbetekintési kérelmeket, a dokumentumok bizalmas kezelését érintő vitákat, a határidők meghosszabbítására vonatkozó kérelmeket, valamint a harmadik felek által benyújtott meghallgatás iránti kérelmeket. A meghallgató tisztviselő egyedi meghallgatást szervezhet az érdekelt felek számára, és közbenjárhat annak érdekében, hogy az érdekelt felek maradéktalanul gyakorolhassák a védelemhez való jogukat.

A meghallgató tisztviselő általi meghallgatás iránti kérelmet írásban, indoklással együtt kell benyújtani. A vizsgálat kezdeti szakaszához tartozó kérdésekben kért meghallgatások esetében a kérelmet az ezen értesítésnek az Európai Unió Hivatalos Lapjában való közzétételétől számított 15 napon belül kell benyújtani.

A meghallgató tisztviselő lehetőséget biztosít olyan meghallgatásra is, ahol a felek – többek között a behozatal növekedésével, a kárral, az ok-okozati összefüggéssel és az uniós érdekkel kapcsolatban – előadhatják különböző álláspontjaikat és ellenérveiket.

További információk, valamint a meghallgató tisztviselő elérhetősége és internetes oldalai a Kereskedelmi Főigazgatóság honlapján találhatók: http://ec.europa.eu/trade/trade-policy-and-you/contacts/hearing-officer/

7. A VIZSGÁLAT IDŐKERETEI

Ha a Bizottság azt állapítja meg, hogy be kell vezetni intézkedéseket, az (EU) 2015/478 rendelet, illetőleg az (EU) 2015/755 rendelet V. fejezetének megfelelő határozatokat legkésőbb kilenc hónappal a vizsgálat megindítása után meghozza; kivételes körülmények fennállása esetén azonban ez a határidő legfeljebb két hónappal meghosszabbítható. A határidő meghosszabbítása esetén a Bizottság a meghosszabbítás időtartamáról és a meghosszabbítás alapjául szolgáló indokok összegzéséről értesítést tesz közzé az Európai Unió Hivatalos Lapjában.

8. A SZEMÉLYES ADATOK KEZELÉSE

A Bizottság az e vizsgálat során gyűjtött valamennyi személyes adatot a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (4) megfelelően fogja kezelni.

(1) A Bizottság (EU) 2016/670 végrehajtási rendelete (2016. április 28.) az egyes harmadik országokból származó egyes vas- és acéltermékek behozatalára vonatkozó előzetes uniós felügyelet bevezetéséről (HL L 115., 2016.4.29., 37. o.).

(2) Az Európai Parlament és a Tanács (EU) 2015/478 rendelete (2015. március 11.) a behozatalra vonatkozó közös szabályokról (HL L 83., 2015.3.27., 16. o.).

(3) Az Európai Parlament és a Tanács (EU) 2015/755 rendelete (2015. április 29.) az egyes harmadik országokból történő behozatalra vonatkozó közös szabályokról (HL L 123., 2015.5.19., 33. o.).

(1) A „Limited” jelöléssel ellátott dokumentum az (EU) 2015/478 rendelet 8. cikke, az (EU) 2015/755 rendelet 5. cikke és a védintézkedésekről szóló WTO-megállapodás 3.2. cikke szerint bizalmas dokumentumnak minősül. A dokumentum az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében is védelem alatt áll.

(4) HL L 8., 2001.1.12., 1. o.